b"\n_START_ARTICLE_\nAxel Salto\n_START_SECTION_\nTidlig karriere\n_START_PARAGRAPH_\nHan blev student fra Frederiksberg Latin- og Realskole 1907 og var elev af Holger Gr\xc3\xb8nvold p\xc3\xa5 Det tekniske Selskabs Skole fra 1907. Salto studerede dern\xc3\xa6st p\xc3\xa5 Det Kongelige Danske Kunstakademi fra 1909 til 1914 under Peter Rostrup B\xc3\xb8yesen._NEWLINE_I 1916 bes\xc3\xb8gte Salto Paris hvor han m\xc3\xb8dte Pablo Picasso og Henri Matisse. Dette m\xc3\xb8de blev skels\xc3\xa6ttende for Saltos kunstneriske ambitioner og hans indflydelse p\xc3\xa5 tidens banebrydende ideer._NEWLINE_I 1921 stiftede Salto malergruppen De Fire som bestod af Svend Johansen, Vilhelm Lundstr\xc3\xb8m og Karl Larsen. Gruppen tilbragte en stor del af 1920'erne i Paris, hvor de boede og arbejde sammen. De fire kunstnere udstillede f\xc3\xb8rste gang sammen ved \xc3\xa5rsskiftet 1920/1921 og fortsatte regelm\xc3\xa6ssigt indtil 1928. Gruppen profilerede sig som moderne, ung og progressiv, og dens udstillinger var omg\xc3\xa6rdet af debat og polemik.\n_START_SECTION_\nKeramik\n_START_PARAGRAPH_\nGennem 1920'erne skiftede hans kunstneriske fokus fra maleriet til keramik og han lavede omkring 3000 forskellige stent\xc3\xb8jsv\xc3\xa6rker fra 1923 til 1950. En stor del af disse var fremstillet i Carl Halier keramiske v\xc3\xa6rksted p\xc3\xa5 Frederiksberg. Blandt Saltos f\xc3\xb8rste arbejder var det polykrome porcel\xc3\xa6n (Bing & Gr\xc3\xb8ndahl, 1923-25) som var pr\xc3\xa6senteret i den danske pavillon p\xc3\xa5 verdensudstillingen i 1925 (Exposition internationale des Arts d\xc3\xa9coratifs et industriels modernes). Derefter fulgte stent\xc3\xb8j i samarbejde med Carl Halier (1929-30) og Saxbo keramik (1931-32). Fra midten af 1930'erne arbejdede han hovedsagligt med Den Kgl. Porcelainsfabrik i K\xc3\xb8benhavn._NEWLINE_Salto udviklede sine keramiske stent\xc3\xb8jsv\xc3\xa6rker gennem hele sin karriere og han eksperimenterede med us\xc3\xa6dvanlig rige glasurer og organiske former. Han er hovedsagligt kendt for sine tre vigtigste stilarter der kendetegnes ved ornamental forenkling. 1) Den riflede stil, baseret p\xc3\xa5 simple repetitive m\xc3\xb8nstre. 2) Den knoppede stil, inspireret af kastanjer og eukalyptus frugter. 3) Den spirende stil, en afspejling af naturligt voksende planter. Salto brugte kinesiske og klassiske glasurer som blandt andre solfatara og sung._NEWLINE_Fra 1951 til 1959 ledede Salto fornyelsen af Sonnes frise p\xc3\xa5 Thorvaldsens Museum._NEWLINE_Han var medlem af Gr\xc3\xb8nningen 1935-45 og modtog bl.a. Eckersberg Medaillen i 1938 og Prins Eugens Medalje i 1959 og Grand Prix p\xc3\xa5 Milano Triennalen i 1951 (se nedenfor for samtlige h\xc3\xa6dersbevisninger)._NEWLINE_Axel Salto arbejdede sammen med den danske mesterbogbinder August Sandgren, hvor de designede forskellige papirer til bogbind.\n_START_SECTION_\nKlingen\n_START_PARAGRAPH_\nEfter rejsen til Paris i 1916 og m\xc3\xb8det med Pablo Picasso, stiftede Salto det danske kunsttidsskrift Klingen - udgivet fra 1917 til 1919. Salto var b\xc3\xa5de redakt\xc3\xb8r og bidragyder. Selvom tidsskriftet kun udkom i to \xc3\xa5r, fik det stor betydning som forum for modernismens kunst samt tidens nye id\xc3\xa9er, med artikler af blandt andre Otto Gelsted, Poul Henningsen og Harald Giersing og originalgrafik af kunstnere som Vilhelm Lundstr\xc3\xb8m, Olaf Rude, William Scharff og Axel Salto selv._NEWLINE_Salto er begravet p\xc3\xa5 Frederiksberg \xc3\x86ldre Kirkeg\xc3\xa5rd."